***LUONNOS,*** *5.11.2020 SP:n hallituksen esitys partioneuvoston syyskokoukselle*

SUOMEN PARTIOLAISET - FINLANDS SCOUTER RY:N JA   
SUOMEN EVANKELIS-LUTERILAISEN KIRKON VÄLINEN YHTEISTYÖSOPIMUS

1. **Yleistä**

Suomen Partiolaisten - Finlands Scouter ry:n tarjoama partiokasvatus mahdollistaa oman uskon tai muun katsomuksen etsimisen sekä kehittää myönteistä asennoitumista hengellisyyteen. SP-FS on järjestönä uskonnollisesti sitoutumaton. Järjestö toimii positiivisen uskonnonvapauden periaatteen mukaisesti. Katsomuskasvatus kuuluu olennaisena osana partiokasvatukseen. SP-FS voi solmia yhteistyösopimuksia eri uskontokuntien kanssa. Sopimusten tarkoituksena on edistää katsomuskasvatuksen asemaa osana SP-FS:n tarjoamaa partiokasvatusta. Katsomus-käsitteellä tarkoitetaan tässä sopimuksessa ja partion peruskirjassa yksilön uskonnollista tai ei-uskonnollista maailmankatsomusta.

Suomen Partiolaiset - Finlands Scouter ry:llä ja Suomen evankelis-luterilaisella kirkolla on pitkä yhteinen historia. Partio on lähtökohdiltaan kristillisestä taustasta syntynyt ja kasvanut liike. Suurimmalla osalla SP-FS:n lippukunnista on taustayhteisönä evankelis-luterilainen seurakunta. Uskonto on paitsi henkilökohtaista, aina myös yhteisöllistä ja siten kirkkojen ja uskonnollisten yhteisöjen suhde SP-FS:n kanssa on tärkeä. Uskonnolliset yhteisöt ovat asiantuntijoita katsomuskasvatukseen liittyvissä kysymyksissä. Katsomusten ja kulttuurien moninaistuessa on partion katsomuskasvatuksessa huomioitava positiivisen uskonnonvapauden hengessä eri tavoin uskovat partiolaiset heidän katsomustaan kunnioittaen.

1. **Sopimusosapuolet**

*Suomen Partiolaiset - Finlands Scouter ry (SP-FS)*

SP-FS vastaa partiokasvatuksesta Suomessa. Partiotoiminnan perusteet on kirjattu järjestön peruskirjaan. Sen mukaan partio on kasvatustoimintaa, jonka tavoitteena on tukea lasten ja nuorten kasvua heidän yksilölliset ominaispiirteensä huomioon ottaen. Kasvatustavoitteiden mukaisesti partiolainen muun muassa rakentaa katsomuksellista identiteettiään, etsii elämän totuutta, tutkii hengellisyyttään ja elää sitä todeksi. Partiolainen kunnioittaa toisen pyhää. Partiokasvatuksen päämääränä on persoonallisuudeltaan ja elämäntavoiltaan tasapainoinen, vastuuntuntoinen, aktiivinen sekä itsenäisesti ajatteleva paikallisen, kansallisen ja kansainvälisen yhteisön jäsen.

Partiotoimintaa ohjaa partion maailmanjärjestöjen määrittelemä arvopohja. Sen lähtökohta on ihmiskuva, jossa ihmisellä on velvollisuuksia suhteessa Jumalaan, omaan itseen, muihin ihmisiin, yhteiskuntaan ja ympäristöön. Suhde Jumalaan merkitsee myös myönteistä asennetta uskontoon, hengellisyyden etsimistä ja elämistä oman hengellisen katsomuksen mukaisesti. Positiivisen uskonnonvapauden nojalla partiossa on tilaa oman uskonnon harjoittamiseen.

*Suomen evankelis-luterilainen kirkko (Suomen ev.-lut. kirkko)*

Suomen ev.-lut. kirkon tehtävä on julistaa Jumalan sanaa ja jakaa sakramentteja sekä toimia muutenkin kristillisen sanoman levittämiseksi ja lähimmäisenrakkauden toteuttamiseksi (Kirkkolaki 1:2). Luterilaisen kirkon tehtäviin kuuluu huolehtia kastettujen jäseniensä kasteopetuksesta. Tähän kirkkoa velvoittavat muun muassa kaste- ja lähetyskäsky (Matt. 28:18-20) ja ns. lasten evankeliumi (Mark. 10:13-16) sekä kirkkolain (4:1) ja kirkkojärjestyksen (KJ 3:1-2) säännökset.

Suomen ev.-lut. kirkon lapsi- ja nuorisotyön lähtökohtana on kristillinen usko ja lähimmäisenrakkaus.

Kirkko mahdollistaa ja tukee lasten, nuorten ja heidän perheidensä kokonaisvaltaista kasvua. Kirkko tukee jokaisen kasvua omana itsenään, lähimmäisenä ja yhteisön jäsenenä. Seurakuntaa tuetaan kasvamaan yhdessä Jumalan tuntemisessa ja vastuun kantamisessa paikallisesti ja maailmanlaajuisesti. Kirkon kasvatuksen keskeisinä arvoina ovat Pyhän kunnioitus, vastuullisuus, oikeudenmukaisuus ja totuudellisuus. (Meidän kirkko –kasvamme yhdessä: Kirkon kasvatuksen linjaus 2015)

1. **Yhteistyön periaatteet**

Partion asema Suomen evankelis-luterilaisen kirkon ja seurakunnan työmuotona on vahvistettu piispainkokouksen päätöksellä (Lapualla 14.-15.9.1983). Tällä sopimuksella edistetään partiokasvatusta yhtenä evankelis-luterilaisten seurakuntien lapsi- ja nuorisotyön muotona. Partiokasvatusta toteutetaan partiolippukunnissa. Seurakunnat voivat toimia rekisteröityjen tai rekisteröimättömien lippukuntien taustayhteisönä, jolloin lippukunta antaa ensisijaisesti Suomen ev.-lut. kirkon tunnustuksen mukaista uskontokasvatusta huomioiden kuitenkin jäsentensä katsomusten moninaisuuden. Myös ne lippukunnat, joilla ei ole uskonnollista taustayhteisöä, tukevat jäsentensä katsomuksellista kasvua.

Osapuolet viestivät yhteistyöstä lippukuntiin sekä seurakuntiin.

Yhteistyösopimuksen mukaisesti:

Suomen Partiolaiset - Finlands Scouter ry

* tarjoaa jäsenilleen heidän katsomuksensa mukaista tunnustuksellista uskontokasvatusta tai muuta katsomuskasvatusta.
* ylläpitää partio-ohjelman katsomuskasvatukseen liittyvää kokonaisuutta
* pyrkii tarjoamaan tapahtumissaan osallistujille paikan hiljentyä tai harjoittaa omaa uskontoaan. Tapahtumissa huomioidaan osallistujien katsomusten moninaisuus.
* tukee seppotoiminnan kehittämistä ja osallistuu seppokoulutusten järjestämiseen yhdessä Kirkkohallituksen kanssa.
* antaa asiantuntemustaan nuorisotoiminnan ja vapaaehtoisten johtamisen kysymyksissä pyydettäessä Kirkkohallituksen käyttöön.

Suomen evankelis-luterilainen kirkko

* antaa asiantuntemustaan katsomuskasvatukseen liittyvissä kysymyksissä pyydettäessä SP-FS:n käyttöön.
* tukee SP-FS:n katsomuskasvatusmateriaalien tuottamista.
* huolehtii seppotoiminnan resursseista ja jatkuvuudesta seurakunnissa.
* kannustaa seurakuntia, jotka toimivat lippukuntien taustayhteisöinä, tukemaan lippukuntia kasvatustyönsä toteuttamisessa esimerkiksi tarjoamalla tiloja, taloudellista tukea sekä osaamista.

Molemmat osapuolet

* kannustavat lippukuntia rekisteröitymään yhdistyksiksi.
* kannustavat lippukuntia ja seurakuntia vahvistamaan yhteistyönsä periaatteet solmimalla taustayhteisösopimuksen Kirkkohallituksen ja SP-FS:n yhdessä luoman mallin mukaisesti.
* kannustavat lippukuntia ja seurakuntia, jotka eivät ole solmineet taustayhteisösopimusta, tekemään yhteistyötä katsomuskasvatukseen liittyvän osaamisen vahvistamiseksi partiossa.
* kannustavat lippukuntia ja seurakuntia viestimään avoimesti yhteistyöstään ja siitä, miten taustayhteisö näkyy lippukunnan arjessa.
* kannustavat partiopiirejä ja hiippakuntia tekemään alueellista yhteistyötä.
* ylläpitävät ja kehittävät toimintatapoja ja järjestelmiä, joilla varmistetaan seurakuntien yhteydessä toimivien lippukuntien toimintatilastojen siirtyminen kirkon tilastoihin.

1. **Sopimuksen muuttaminen tai purkaminen**

Sopimus on voimassa neljä vuotta kerrallaan. Sopimuksen toteutumista seurataan vuosittain Kirkkohallituksen ja SP-FS:n välisessä yhteistyötapaamisessa.

Sopimusta muutetaan tai uudistetaan sopijaosapuolten yhteisestä suostumuksesta. Näistä käydään aina erilliset neuvottelut osapuolten kesken.

Sopimus jatkuu sopimuskauden jälkeen automaattisesti uudella neljän vuoden kaudella, jos sopimusta ei päätetä toisen osapuolen ilmoituksesta tai osapuolten yhteisesti näin sopiessa. Ilmoitus sopimuksen päättymisestä on annettava vähintään vuosi ennen sopimuskauden päättymistä.

Sopimus hyväksytään SP-FS:n partioneuvostossa ja Kirkkohallituksen täysistunnossa. Tämä sopimus tulee voimaan 1.1.2021.

Yhteyshenkilö Suomen Partiolaiset - Finlands Scouter ry:ssä on toiminnanjohtaja.

Yhteyshenkilöt Suomen evankelis-luterilaisessa kirkossa ovat partiotyön asiantuntija Kirkkohallituksessa ja arkkipiispan teologinen avustaja Arkkipiispan kansliassa.

1. **Allekirjoitukset**

Tätä sopimusta on tehty kaksi samansanaista kappaletta, toinen Suomen Partiolaiset - Finland Scouter ry:lle ja toinen Suomen evankelis-luterilaiselle kirkolle.

Helsingissä x.x.2020

Suomen Partiolaiset - Finlands Scouter ry Kirkkohallitus

SP-FS:n puheenjohtaja Arkkipiispa   
N.N. N.N.

SP-FS:n toiminnanjohtaja Kirkkoneuvos   
N.N. N.N.